Ишийн батсүх

Товч намтар 
(1945-1994) 1945 онд Сүхбаатар аймгийн Дарьганга сумын нутаг Ганга нуурын хөвөөнд төрсөн. 1969 онд МУИС-ийг утга зохиолын багш, сэтгүүлч мэргэжлээр төгссөн. 'Үнэн', 'Тоншуул', 'Сүхбаатарын зам' сонин, Монголын радио, МОНЦАМЭ агентлагийн орон нутаг дахь сурвалжлагч, 'Дөл' сонины ерөнхий эрхлэгчээр ажиллаж байсан. Сэтгүүлч, яруу найрагч. Монголын Зохиолчдын Эвлэл болон Сэтгүүлчдийн Нэгдсэн Эвлэлийн гишүүн юм. 

 Шагнагдсан байдал 
Ардын хувьсгалын 60,70 жилийн ойн медаль, Засгийн газрын Хүндэт жуух бичиг, 'Ган үзэгтэн' зэрэг шагналуудаар шагнагдаж байжээ. 

 Уран бүтээл 
Яруу найргийн 'Шүүдрийн дусал', 'Өглөө', 'Зүрхний бичлэг', 'Сэтгэлийн суврага' мөн сурвалжлага, нийтлэлийн 'Үнэн санаа хүчтэй' ном бичиж, нутаг орныхоо байгалийн гайхамшиг, хүмүүсийн амьдрал, тэдний туулсан зам, зан заншил, өв соёлыг харуулсан 'Дарьганга' баримтат киног Соёлын Гавьяат зүтгэлтэн, яруу найрагч Г.Мэнд-Ооёо, найруулагч Д.Лхагважав нарын хамт бүтээжээ.

 И.Батсүхийн тухай 
     "Хун Уул" И.Батсүх гээд үргэлж нутаг усаа шинээр нээж, бодож, сэтгэж, шүтэж бичиж туурвиж чаддаг найрагчдын дэргэд төлөвшсөн залуу хүний хувьд Сүхбаатар нутгаас төрсөн яруу найрагчдынхаа бүтээлийн тухай цөөн үг өгүүлье. Их утга зохиолын эх орон, газар шороо, өсөж төрсөн нутаг усны тухай сэдэв бол өнгөцхөн магтаалаас хол ангид ертөнц юм. Авьяас билигтэн, эх нутаг хоёр бол монголчуудын бэлэгшээн ярьж заншсанаар хүйн холбоотой оршдог оо. Дов толгод, уул усных нь нэр нь хүртэл найраг шүлэг шиг сонсогдож, үлгэр домог нь гайхашруулж, байгалийн сайхны сор дээжийн цуглуулга болсон Дарьганга хэмээх үзэсгэлэнт нутгийн тухай Сүхбаатар аймгийн яруу найрагчдын бүтээлүүдийн нэгдмэл сэдэв нь "Дарьганга" юмаа. Тэд бүгд өөр өөрийн өвөрмөц араншинтай, хувь тавилантай, авьяас билэгтэй, зохиол бүтээлтэй яруу найрагчид ч тэдний бүтээлийн хамгийн том сэдэв нь Дарьганга байснаараа онцлогтой. Энэ нь ч зүйн хэрэг юм. Хэдэн мянган жилийн өмнөх түүхийн дурсгалыг хэвлийдээ агуулсан уул тал говь хээр хосолсон үзэсгэлэнт байгаль, баян бүрдүүд, булаг шанд, эртний хүмүүсийн ул мөрийг илтгэсэн ховор эдлэлүүдээрээ гайхагдсан дагшин нутгаас сайн яруу найрагч, сайхан бүтээлүүд төрөх нь гарцаагүй болох тухай олон хүмүүсийн судалгааны бүтээл, нийтлэл, сурвалжилга, тэмдэглэлд дурдагдсан байдаг.